Sag T-10/01
Lichtwer Pharma AG
mod
Kontoret for Harmonisering i det Indre Marked (Varemærker og Design) (KHIM)
»EF-varemærker – indsigelse – tilbagekaldelse af indsigelse – stillingtagen til sagen ufornøden«
Sammendrag af kendelse
1.
EF-varemærker – appel og søgsmål – søgsmål anlagt til prøvelse af et afslag på en varemærkeansøgning efter, at der er rejst indsigelse – tilbagekaldelse af indsigelsen – sagens genstand bortfaldet – ufornødent at træffe afgørelse i sagen
(Rettens procesreglement, art. 113; Rådets forordning nr. 40/94, art. 63)
2.
EF-varemærker – bemærkninger fra tredjemand og indsigelse – tilbagekaldelse af indsigelsen – lovligt på ethvert tidspunkt
(Rådets forordning nr. 40/94, art. 42-44)
1.
Tilbagekaldelsen af en indsigelse rejst mod registrering af et EF-varemærke, indebærer, at den sag, der er anlagt ved Retten til prøvelse af en afgørelse truffet af et appelkammer ved Kontoret for Harmonisering i det Indre Marked (Varemærker og Design), hvorved varemærkeansøgningen blev afslået som følge af indsigelsen, er blevet uden genstand, således at det i henhold til procesreglementets artikel 113 er ufornødent, at Retten træffer afgørelse i sagen.
Når en indsigelse trækkes tilbage under en indsigelsessag for appelkammeret, som skal tage stilling til indsigelsen, eller under en sag for Fællesskabets retsinstanser, som skal tage stilling til en klage over afgørelsen vedrørende indsigelsen indgivet til Harmoniseringskontoret, forsvinder grundlaget for sagen, og denne er således uden genstand.
(jf. præmis 14 og 16)
2.
I en indsigelsessag rejst i medfør af artikel 42 ff. i forordning nr. 40/94 mod registreringen af et EF-varemærke kan en indsigelse principielt trækkes tilbage på ethvert tidspunkt. Selv om lovgiver i artikel 44, stk. 1, første punktum, i forordning nr. 40/94 kun har fastsat en udtrykkelig mulighed for tilbagetagelse af en varemærkeansøgning, følger det imidlertid af opbygningen af forordning nr. 40/94, at ansøgeren om et varemærke og indsigeren er ligestillet i indsigelsessagen, således at det må antages, at denne lighed også omfatter muligheden for at trække sagsakter tilbage.
(jf. præmis 15)